|  |  |
| --- | --- |
| Kulturdepartementet |  |
| postmottak@kud.dep.no |  |
|  | Vår fil: B17-CL06 |
|  | Vårt Arkiv: 402 |
|  | Saksbehandler: Cato Lie |

Oslo 22. juni 2017

**Høringssvar – NOU 2017:7 Det norske mediemangfoldet – en styrket mediepolitikk for borgerne**

**Innledning**

Funksjonshemmedes Fellesorganisasjon (FFO) er paraplyorganisasjon for 82 organisasjoner av funksjonshemmede og kronisk syke, med til sammen mer enn 330 000 medlemmer. FFOs overordnede mål er samfunnsmessig likestilling og deltakelse. Rundt 17 prosent av befolkningen har til enhver tid en funksjonshemning eller kronisk sykdom som medfører nedsatt funksjon.

FFO har to tilnærminger til temaet mediemangfold. Mediene er viktige for å synliggjøre utfordringer og bygge ned holdninger i samfunnet som hindrer samfunnsmessig likestilling og deltakelse for funksjonshemmede og kronisk syke. Hvordan disse gruppene fremstilles påvirker folks oppfatning. Videre opplever vi det som utfordrende å komme på med våre saker i mediene, bortsett fra når funksjonshemmede og kronisk syke fremstilles som «offer». Ressurssterke, aktive funksjonshemmede er en del av virkeligheten som sjelden kommer frem i media.

**FFOs synspunkter**

* NRKs rolle som språk- og kulturpolitisk virkemiddel må styrkes.
* Kommersielle allmennkringkastere må sikres gode rammevilkår.
* Vi støtter forslaget om at dagens fritak for merverdiavgift må gjelde for alle nyhets- og aktualitetsmedier.
* Vi støtter forslaget om å innføre en minstesats på produksjonstilskuddet på 750 000 kroner.
* Vi støtter forslaget om at regjeringen legger frem en bred stortingsmelding som i lys av medieutviklingen vurdere mediepolitiske mål og virkemidler.

**FFOs vurderinger**

FFO mener funksjonshemmede og kronisk syke per i dag som gruppe er:

1. Uforholdsmessig usynlige i norske medier – i forhold til hvor stor gruppen er.
2. Unyansert framstilt når våre saker omtales i media (helt og offer).

NOU 2017:7 tar blant annet for seg innholdsmangfold og virkemidler for å oppnå dette. Men utredningen omhandler i liten grad de gruppene vi representerer, med unntak av tilgjengelighetstiltak (side 36 og 173) og artikkel 21d i FN-konvensjonen for funksjonshemmedes rettigheter (side 53).

Utvalget påpeker, i tråd med FFOs syn, at digitaliseringen har medført flere muligheter for tilpasning av innhold til ulike former for unksjonsnedsettelser, men byr samtidig på utfordringer knyttet til standardisering, kompatibilitet og oppdateringssykluser av tekniske hjelpemidler. FFO og berørte organisasjoner og virksomheter har spilt inn forslag om konkrete tiltak for å lette tilgangen til medieinnhold for personer med funksjonsnedsettelser. Enkelte av forslagene, herunder forslag

til teksting av kinofilm og tiltak for å styrke representasjonen i media av mennesker med funksjonsnedsettelser, ligger utenfor utvalgets mandat, men er tiltak FFO er opptatt av.

Departementet har i forbindelse med oppfølgingen av Meld. St. 38 (2014–2015) *Open og opplyst -*

*Allmennkringkasting og mediemangfald* varslet at de vil legge fram et høringsnotat om endringer i kringkastingsloven som blant annet vil inneholde forslag om:

* Konkrete kvantitative krav til NRKs tilbud med hensyn til tegnspråk, lydtekst og synstolking.
* At krav til teksting av direktesendte, riksdekkende tv-program utvides slik at kravet gjelder hele døgnet, forutsatt at det er teknisk og praktisk mulig.
* At programmer som har vært tekstet på tv, også skal være tilgjengelig med teksting når programmet blir lagt ut som audiovisuell bestillingstjeneste.
* At NRKs distriktssendinger snarest skal gjøres tilgjengelige med teksting når slike program blir lagt ut som audiovisuell bestillingstjeneste.

Flere av tiltakene som ble spilt inn til utvalget vil altså legges ut på høring i nær fremtid, noe vi er svært glade for. Utvidelsen av krav til teksting av direktesendte riksdekkende tv-programmer vil gjelde NRK og riksdekkende kommersielle fjernsynskanaler med en andel på mer enn fem prosent av de samlede seertallene for fjernsyn. Utvikling av norsk taleteknologi, som FFO er en av initiativtakere til og som er under utvikling, vil være et viktig verktøy i denne sammenheng.

Kravene om teksting i audiovisuelle bestillingstjenester vil likeledes i praksis omfatte disse aktørenes tjenester. Det følger dessuten av forskrift at IKT-løsninger, herunder nyhetstjenester på nett, skal være universelt utformet. Utvalget viser til at den foreslåtte tilskuddsordningen for innovasjonsprosjekter vil kunne omfatte tiltak for personer med funksjonsnedsettelser. Dette er synspunkter FFO støtter.

FFO støtter også forslaget om å innføre en minstesats på produksjonstilskuddet på 750 000 kroner. Dette vil styrke lokalavisene, som er viktig for lokaldemokratiet. FFO erfarer at dette er media som er relativt åpne for å ta inn aktuelle saker fra våre grupper. FFO støtter dessuten forslaget om at regjeringen legger frem en bred stortingsmelding som i lys av medieutviklingen vurderer mediepolitiske mål og virkemidler, da mediebransjen er i rask utvikling.

**NRKs rolle**

NRK har en svært viktig pådriverrolle i det norske mediebildet og har mulighet til å sette standard for hvordan hvordan våre saker og grupper fremstilles. NRK har i mange år jobbet godt med tilrettelegging for ulike grupper, særlig grupper med nedsatt hørsel. FFO er også svært fornøyd med at det er etablert et brukerråd i NRK som jobber videre med disse problemstillingene, med god representasjon fra organisasjoner med behov for ulike former for tilrettelegging av NRKs tilbud.

Da brukerrådet skulle oppnevnes var tilgjengelighetssjef Siri Antonsen veldig tydelig på at brukerrådet ikke skulle jobbe redaksjonelt, men invitere ledere i de ulike avdelingene på rådets møter for å bevisstgjøre dem når det gjelder tilgjengelighetsbehovene for våre grupper og om mulig påvirke dem redaksjonelt. FFO beklager at rådets mandat er begrenset til universell utforming og tilgjengelighet, det vil si tegnspråk, teksting og synstolkning. FFO mener brukerrådet også bør ta opp andre utfordringer rundt funksjonshemmede og media.

Vi opplever at funksjonshemmede veldig ofte blir utelatt i mangfoldsbegrepet til fordel for kjønn, alder, etnisitet og så videre. Vi mener derfor at NRK og andre større medieaktører burde ha en dedikert stilling som jobber med mangfold. Dette har for eksempel BBC hatt i mange år. Det har påvirket både mengden av innhold på dette området og måten sakene og personene i dem blir fremstilt. Det har også ført til en økning i antall ansatte med funksjonsnedsettelser, noe som igjen påvirker medieinnholdet (og mangfoldet).

Disse nettsidene omtaler dette nærmere:

<http://www.bbc.co.uk/diversity/disability>

<http://www.bbc.com/news/disabilityv>

<http://www.bbc.co.uk/diversity/workforce>

FFO utdyper gjerne våre synspunkter i et eget møte med departementet.

Med vennlig hilsen

**FUNKSJONSHEMMEDES FELLESORGANISASJON**





John Berg-Jensen Lilly Ann Elvestad

Styreleder Generalsekretær

Kopi: NRK v/ tilgjengelighetssjef Siri Antonsen.